Els Premis Ciutadania revelen els guardonats de la seua quinzena edició
17 de novembre de 2022

Els Premis Ciutadania Vila de l'Eliana celebraran el pròxim 6 de desembre, amb motiu del Dia de la Constitució, la seua quinzena edició. En la gala, que tindrà lloc a l'Auditori Municipal, l'Ajuntament reconeixerà a aquelles persones i col·lectius que, amb el seu esforç i dedicació, han influït positivament en el desenvolupament i en la pròpia convivència del municipi.

La Regidoria de Participació Ciutadana ha donat a conéixer hui els noms dels guardonats en aquest 2022, triats per part d'una comissió d'entre les propostes realitzades el mes d'octubre passat per la ciutadania.

Així els elianers desapareguts, José Antonio Vidal Castaño i Antoni Ferrer Perales seran reconeguts In memoriam per la seua aportació a la societat local. El primer per la seua trajectòria en Educació i el segon com a poeta i crític literari, pel seu exercici com a professor i l'obtenció de nombrosos premis literaris. El guardó Al Ciutadà reconeixerà la trajectòria de Juan Miragall Penalba, president de l'Associació Amics d’Entrepins, per la seua dedicació desinteressada a través de molts anys a la millora de la seua zona urbana.

En la categoria d'Esport el reconeixement serà per a l'equip sènior masculí Basket l'Eliana, que en les últimes temporades ha estat en continu ascens fins a fer-se lloc en la Lliga Espanyola de Bàsquet Aficionat (EBA).

El premi Cultura anirà a les mans de Lluís Andrés Marqués, per la seua aportació en els últims 15 anys en diferents cicles culturals com a ‘Tardes de Libros’ o ‘Al voltant de la Ciència’, mentre que el d'Educació serà per al professor de valencià del Centre de Formació de Persones Adultes (EPA), Vicent Sorní Alfaro. Per part seua, el ‘Millor expedient acadèmic de l'IES l'Eliana’ en el curs 2021/2022, únic premi que s'atorga sense procés d'elecció, serà per a l'alumne Diego Belenguer García.

La Gelateria La Caseta rebrà el reconeixement Empresa pels seus més de 30 anys de treball especialitzat en l'elaboració de gelats 100% artesanals i altres productes tradicionals com l'orxata, fartons i xocolate. Destaca també per la seua innovació en la cerca de nous productes, pels quals ha rebut nombrosos premis al llarg de la seua trajectòria professional. I finalment, en l'àrea de Sostenibilitat Rafael Montaner Blat serà reconegut per la seua labor interrompuda oferint les dades del clima com a meteoròleg de l'Eliana diverses dècades. Informació professional en moltíssimes ocasions acompanyada d'espectaculars fotografies del cel de la localitat, per la qual ha sigut premiat i reconegut diverses vegades per l'Associació Valenciana de Meteorologia (AVAMET) i altres agències del clima a nivell nacional.

L'alcalde, Salva Torrent, ha convidat a elianers i elianeres a participar de l'acte en aquest aniversari tan especial d'aquests guardons, que van nàixer dins dels actes commemoratius del 50 aniversari de la independència del municipi, i amb la voluntat de reconéixer a totes aquelles persones que cada dia fan de l'Eliana un lloc millor per a viure.